**„Dobre spravovaná firma za rok 2019“**

Elena Kohútiková, predsedníčka Správnej rady Slovenskej asociácie Corporate Governance

1. **Čo vo firemnom ponímaní znamená Corporate Governance?**

Corporate Governance je súbor princípov, ktoré stanovujú, ako spravovať a riadiť spoločnosť, aby mali majitelia spoločnosti, ale aj všetky zainteresované strany dostatok relevantných informácií o systéme riadenia, výkonnosti a výsledkoch spoločnosti. Preto dobre spravovaná spoločnosť je tá, ktorá má zavedené jasné a efektívne rozhodovacie procesy týkajúce sa korporátnych vzťahov, prostredníctvom ktorých si stanovuje podnikateľské ciele, spôsoby akými sa tieto ciele majú dosiahnuť, a spôsob akým sa má kontrolovať ich napĺňanie a výkon. Vo vzťahu ku kontrole je kľúčová transparentnosť - ako transparentne a včasne firma informuje o svojich výsledkoch a plánoch svojich majiteľov, zamestnancov, partnerov, investorov... Medzi kľúčové zásady dobre spravovanej firmy by malo patriť presadzovanie poctivosti a slušnosti v podnikaní, a presadzovanie zodpovedného a dlhodobo udržateľného podnikania.

1. **Aké kritériá sa sledujú a vyhodnocujú pri nomináciách na cenu Dobre spravovaná firma?**

U nás, na Slovensku, stále nie je samozrejmosťou implementácia princípov Corporate Governance OECD do systému správy spoločnosti a deklarovanie ich dodržiavania. Pri nomináciách sledujeme a vyhodnocujeme ako základné kritérium skutočnosť, či sa spoločnosť prihlásila k dodržiavaniu princípov Corporate Governance a či vypracúva tzv. „*Vyhlásenie Corporate Governance“*. V tomto Vyhlásení popisuje spôsob dodržiavania týchto princípov v praxi. Ďalšie kritériá už vychádzajú zo samotných princípov riadenia spoločností, pričom kladieme dôraz na verejnú dostupnosť požadovaných informácií, ako napr. informácií o členoch orgánov spoločnosti vrátane ich kvalifikácie a ich členstva v iných orgánoch, dostupnosť informácií o ich odmeňovaní a zabezpečení diverzity v orgánoch spoločnosti. Ďalej sledujeme dostupnosť informácií o predvídateľných rizikových faktoroch, ktoré sú špecifické pre dané odvetvie alebo lokalitu, v ktorej spoločnosť pôsobí, vrátane systému monitoringu rizika. Dôležité je tiež to, či spoločnosť zriadila niektorý z odporúčaných výborov (Výbor pre audit, Výbor pre nominácie a výber členov orgánov, Výbor pre odmeňovanie), resp. aj iné pomocné orgány, ktoré neukladá zákon. Sledujeme aj či má spoločnosť v interných pravidlách nastavenú rotáciu audítorov alebo pravidlá na ochranu oznamovateľov (whistleblowers), resp. či spoločnosť umožňuje elektronické hlasovanie na valných zhromaždeniach. Je to len niekoľko kritérií z celého súboru princípov Corporate Governance, pri ktorých je predpoklad, že už sú nielen zavedené, ale reálne uplatňované v systéme riadenia slovenských spoločností, pretože mnohé z nich sú už zakotvené aj v slovenskej legislatíve.

Okrem týchto vybraných kritérií nás zaujíma pohľad samotnej spoločnosti na princípy Corporate Governance, ktoré princípy Corporate Governance vníma ako prioritné, akú má vypracovanú stratégiu v tejto oblasti, a ktoré prvky a procesy z oblasti Corporate Governance spoločnosť implementovala do svojich interných procesov.

1. **Ako sa v praxi „správa“ dobre spravovaná firma?**

Pokiaľ sa spoločnosť prihlási k princípom Corporate Governancea dodržiava ich pri správe spoločnosti je dôležité, aby o tejto skutočnosti informovala všetky zainteresované strany - zamestnancov, akcionárov, obchodných partnerov, investorov – a každoročne zverejňovala tzv*. Vyhlásenie Corporate Governance*. V tomto Vyhlásení, na základe princípu „dodržuj alebo vysvetli“, uvedie, ktoré princípy dodržiava a akým spôsobom ich uplatňuje. Ak niektoré princípy ešte neuplatňuje, tak vo Vyhlásení vysvetlí prečo ich nedodržiava a aký má plán princípy postupne implementovať. Pravidelným zverejňovaním Vyhlásenia vo výročnej správe a na internetových stránkach spoločnosti sa napĺňa základný princíp Corporate Governance, ktorým je transparentnosť a včasná dostupnosť všetkých relevantných informácií o spoločnosti, ktoré potrebujú zainteresované strany k rozhodovaniu o spolupráci s touto spoločnosťou.

1. **Kto sa vo firme zvykne starať o dodržiavanie princípov Corporate Governance?**

Zavedenie princípov Corporate Governance do systému správy a riadenia spoločnosti by mali požadovať majitelia spoločnosti, ktorí majú obvykle svoje zastúpenie v dozornej rade.

Samotné dodržiavanie princípov Corporate Governance v praxi zabezpečuje manažment spoločnosti, ktorý ho formou interných predpisov zavedie do každodenného života spoločnosti. Je dobrou praxou, aby bol v spoločnosti vyčlenený jeden zamestnanec pre oblasť Corporate Governance, ktorý pôsobí na úseku predstaventva, resp. dozornej rady, a dohliada na včasné dodržiavanie informačných povinností vo vnútri a navonok spoločnosti, ako aj sleduje vývoj a nové požiadavky v oblasti Corporate Governance.

1. **Sú slovenské firmy pripravené zahrnúť do svojich vzťahov vo vnútri firmy a do vzťahov firmy s jej okolím princíp otvorenosti, poctivosti a zodpovednosti, ktoré sú základnými princípmi Corporate Governance?**

Áno, pretože mnohé z princípov Corporate Governance sú už dnes súčasťou slovenskej legislatívy a spoločnosti ich už v praxi uplatňujú. Zatiaľ však nevenujú dostatok pozornosti zverejňovaniu a verejnej dostupnosti informácií vyplývajúcich z princípov dobrej správy spoločností. Často to zdôvodňujú obavami z úniku interných informácií o spoločnosti a ich prípadného zneužitia konkurenciou. Myslím však, že tieto časy už máme na Slovensku za sebou, a že spoločnosti už dnes viac vyhľadávajú u svojich partnerov dôveryhodnosť, transparentnosť a poctivosť, v záujme zodpovedného dlhodobo udržateľného podnikania.

1. **Môžete dať firmám tip na správne vyplnený nominačný hárok pre cenu Dobre spravovaná firma? Na čo sa majú sústrediť?**

Slovenská asociácia Corporate governance má na svojej internej platforme niekoľkoročnú skúsenosť s hodnotením spoločností a za najväčší problém pri vyplňovaní Vyhlásení Corporate Governance, resp. nominačného hárku, pokladáme zjednodušovanie odpovedí na konkrétne otázky formou všeobecnej odvolávky na stanovy spoločnosti, etický kódex alebo niektorý iný interný dokument spoločnosti, z ktorých hodnotiaca komisia ťažko posúdi, ako sú tieto princípy reálne uplatňované. Môj tip a zároveň prosba na všetky spoločnosti, ktoré sa zapoja do súťaže o cenu „Dobre spravovaná firma za rok 2019“ je, aby v nominačnom hárku uviedli konkrétne odpovede na otázky, prípadne link na konkrétnu časť dokumentu, v ktorej je daná oblasť rozpracovaná. Otázok týkajúcich sa Corporate Governance nie je v nominačnom hárku veľa, takže veríme, že spoločnosti budú všetkým otázkam venovať patričnú pozornosť, aby hodnotiaca komisia zodpovedne identifikovala najlepšie spravovanú spoločnosť na Slovensku.

Verím, že dobre spravované firmy sa radi do súťaže zapoja, aby boli svojim príkladom inšpiráciou aj pre ďalšie podnikateľské subjekty na Slovensku a aby preukázali svoj podiel na skultúrňovaní podnikateľského prostredia na Slovensku. Už sa na tieto spoločnosti tešíme.